Tarybos reglamentas (EB) Nr. 434/97
1997 m. kovo 3 d.
iš dalies keičiantis Reglamentą (EEB) Nr. 2377/90, nustatantį veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje
EUROPOS BENDRIJŲ TARYBA,
atsižvelgdama į Europos Bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Reglamentas (EEB) Nr. 2377/90 [4] numato laipsniškai įvertinti medžiagas, kurias buvo leidžiama naudoti to reglamento įsigaliojimo dieną ir kadangi jo 14 straipsnyje nustatyta, kad nuo 1997 m. sausio 1 d. "maistui skirtiems gyvūnams Bendrijos teritorijoje draudžiama skirti veterinarinius vaistus, kurių sudėtyje yra I, II arba III priede nenurodytų farmakologiškai aktyvių medžiagų";
kadangi norint, kad ši Bendrijos tvarka būtų toliau taikoma, remiantis tvirtu moksliniu pagrindu, ir kad iš veterinarijos gydytojų ir vartotojų nebūtų atimtos medžiagos, reikalingos gyvūnų sveikatos apsaugai, šis terminas turėtų būti pratęstas medžiagoms, kurių dokumentais patvirtintos paraiškos didžiausiems likučių kiekiams nustatyti buvo paduotos Komisijai arba Europos vaistų įvertinimo agentūrai iki 1996 m. sausio 1 d. arba pratęsimo trukmę nustatant pagal medžiagos prigimtį,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2377/90 14 straipsnis papildomas šiomis pastraipomis:
"Tačiau medžiagoms, kurias buvo leidžiama naudoti šio reglamento įsigaliojimo dieną ir kurioms dokumentais patvirtintos paraiškos didžiausiems likučių kiekiams nustatyti Komisijai arba Europos vaistų įvertinimo agentūrai buvo paduotos iki 1996 m. sausio 1 d., ankstesnėje pastraipoje nurodyta data atidedama:
- iki 1998 m. sausio 1 d. iš pirazolidono, nitroimidazolų, arsanilo rūgšties ir fenilbutazono gautiems produktams, ir
- iki 2000 m. sausio 1 d. kitoms medžiagoms.
Agentūra šių medžiagų sąrašą paskelbia iki 1997 m. birželio 7 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1997 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. kovo 3 d.